Leder for Reisegarantifondet turte ikke møte på

reiselivsmesse

TRUET OG SJIKANERT: Daglig leder Signe Eriksen i Reisegarantifondet følte seg så truet av pakketur-operatøren at hun unnlot å dra på en reiselivsmesse. Foto:Carina Johansen,VG

«Ett ord fra deg og du skal bankes opp»: Fikk 131 trussel-eposter fra pakketuroperatør

Reisegarantifondets leder Signe Eriksen fikk i alt 131

truende eposter fra turoperatøren som opererte uten lovpålagt reisegaranti. Truslene var så grove at hun unnlot å stille på en reiselivsmesse.

29. november 2014

Artikkelen er over fem år gammel

DØMT FOR BEDRAGERI OG TRUSLER: Den bergenske pakketur-operatøren Bjørn Just Sjursen (44) er dømt for femte gang - nå for bedrageri og trusler. Foto: Karmøynytt,

Den bergens-baserte turoperatøren Bjørn Just Sjursen (44) er dømt til ti måneders fengsel for å ha bedratt sine kunder, og opptrådt truende og sjikanerende mot journalister, sine egne kunder, en politiadvokat og ledere i en rekke offentlige instanser.

Dommen ble først omtalt av bt.no lørdag.

Han er nå også ilagt forbud mot å ta kontakt på noen som helst måte med i alt elleve personer – blant annet journalister som har omtalt sakene, og en rekke ansatte i offentlige etater.

Sto uten garanti

Signe Eriksen er advokat i Stavanger, men har hatt jobben som daglig leder i Reisegarantifondet i mer enn ti år. Dette fondet trår til blant annet hvis pakketuroperatører går over ende, og garanterer at folk likevel får igjen penger de har betalt på forhånd.

Hun kom i konflikt med Sjursen etter at selskapet hans ble ﻿kastet ut av fondet, og dermed sto uten lovbestemt garanti overfor sine kunder. ﻿Fra april til juni﻿ i år mottok hun i alt 131 e-poster fra ham av truende karakter. I tillegg har hun fått telefoner utenom arbeidstid, pengekrav – og hun forklarte i retten at mannen har innklaget henne til alle instanser det er mulig å klage henne inn for.

Mistenkelig feilskrift

I en av e-postene sto det blant annet dette: «vi har garanti som dekker konkurs, ett ord fra deg og du skal bankes opp».

Hun sier til VG:

– Det meste av disse truslene ble behandlet profesjonelt, men det er også slik at trusler berører meg personlig.

Før reiselivsmessen i 2012 fikk hun en melding fra ham som sa «hvis du tør møte opp, skal du få». I retten forklarte hun at hun var redd for sin egen sikkerhet, og unnlot å møte.

– Det var også spesielt at han i e-posten skrev navnet på gateadressen vår feil, og den feilen finnes bare ett annet sted – slik det er skrevet på husveggen her, sier hun til VG.

Hun har mottatt truende og sjikanerende e-poster fra Sjursen helt tilbake til 2010, og i økende omfang.

Dømt fire ganger før

Dette er femte gang mannen dømmes for tilsvarende forhold – hvor fremgangsmåten ligner mye på elementene i denne siste saken, påpekes det i dommen.

Dommen krever at 44-åringen betaler tilbake drøye 170.000 kroner til i alt elleve reisekunder som kjøpte pakketurer av ham, uten at disse innbetalingene var dekket av noen reisegaranti. Selskapet Metro Tours var kastet ut av Reiselivsgarantifondet. Tiltalte hevdet at han hadde en britisk reisegaranti, og at selskapet var registrert i London. Men tingretten avviser at selskapet hadde tilstrekkelig lovpålagt garanti.

Foruten bedrageri-aspektet, er 44-åringen dømt for trusler og sjikanerende atferd mot journalister, tilsynspersoner og offentlige saksbehandlere. Blant annet er journalister både i VG, Bergensavisen, Bergens Tidende og Haugesunds Avis omhandlet i tiltalen – etter at de skal ha fått ulike typer henvendelser av truende karakter fra Sjursen. En journalist fikk blant annet dokumenter om en utleggsforretning – et formelt krav – på over en million kroner sendt hjem til seg. Han har også fått rettslig forbud mot å oppsøke og kontakte en rekke enkeltpersoner og instanser, og han er nå domfelt for en rekke brudd på disse forbudene.

Avviser og anker

Hans forsvarer, advokat Paal Berg Helland, sier til VG at Sjursen avviser å ha gjort noe straffbart, og anker saken:

– Han har erkjent å ha sendt noen av e-postene, men mener at de ikke har straffbart innhold. Han mener også at han har hatt en vel så god garantibeskyttelse som den norske, men den er ikke forsøkt prøvd av dem som har anmeldt ham, sier Berg Helland.

Publisert: 29.11.14 kl. 20:16

Mer om Reiseliv